Po reštarte sezóny v NHL sa talentovaný hokejista stal hviezdou druhého zápasu play off série Západnej konferencie medzi Edmontonom Oilers a Chicagom Blackhawks.
McDavid sa na víťazstve svojho tímu v pomere 6:3 podieľal troma gólmi. McDavid otvoril skóre už v 19. sekunde, o štyri minúty neskôr po fantastickom individuálnom výkone zvýšil na 2:0 a hetrik zavŕšil presilovkovým gólom na 4:3 v závere druhej tretiny. Bol to jeho prvý hetrik v play off. Hoci sa pre pandémiu hralo bez divákov, na ľade pristálo zopár šiltoviek, ktoré tam hodila pracovníčka arény v Edmontone.
"Hrali sme jednoducho a tvrdo sme pracovali. Znie to ako klišé, ale presne toto nám chýbalo v prvom zápase," povedal McDavid podľa tsn.ca. "Myslím, že sme hrali dobre, aj keď sme prehrali. Dostali sme sa z 0:2 do vyrovnaného stavu a verili sme si, ale piaty gól nás zrazil," dodal útočník Chicaga Patrick Kane. V ofenzívne ladenej sérii padlo v dvoch zápasoch 19 gólov, stav série je 1:1.